GA Iris Oifigiúil an Aontais Eorpaigh C NaN/2

Ráitis a bhaineann le Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Fhorbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh agus lena n-aisghairtear Rialachán (CE) Uimh. 1083/2006 ón gComhairle (1)

2013/C 375/02

Ráiteas ón gCoimisiún maidir le hAirteagal 123(5)

Is é is cuspóir don fhoráil seo a áirithiú go mbeidh fíor-ráthaíochtaí maidir le neamhspleáchas na n-údarás iniúchóireachta i gcás inar mó an riosca de bharr mhéid an chláir oibríochtúil, agus nach dtarraingeofar ceist anuas maidir leis na socruithe eagraíochtúla a dhéanfaidh na húdaráis iniúchóireachta sin, ar léiríodh a neamhspleáchas agus a n-iontaofacht lena dtaithí le tréimhse chlársceidealaithe 2007-2013.

Féachfaidh an Coimisiún le forálacha Airteagal 73(3) de Rialachán (CE) Uimh. 1083/2006 ón gComhairle agus Airteagal 73(3) de Rialachán Uimh. 1198/2006 ón gComhairle a chur i bhfeidhm ionas go mbeidh sé in ann an Ballstát a chur ar an eolas a luaithe is féidir i gcásanna ina mbeidh sé ar a chumas a mheas go gcomhlíontar na critéir, agus go mbeidh sé in ann, roimh dheireadh 2013, brath go príomha ar thuairim an údaráis iniúchóireachta.

Ráiteas ón gCoimisiún maidir le hAirteagal 22

1. Measann an Coimisiún gurb é is príomhchuspóir don chreat feidhmíochta cur i gcrích éifeachtach na gclár a spreagadh chun na torthaí a bheartaítear a bhaint amach agus gur cheart na bearta i mír 6 agus i mír 7 a chur i bhfeidhm agus an chríoch sin á cur san áireamh go cuí.

2. I gcás ina mbeidh na híocaíochtaí eatramhacha uile, nó cuid acu, curtha ar fionraí ag an gCoimisiún ar son tosaíocht faoi mhír 6, féadfaidh an Ballstát leanúint d'iarratais ar íocaíocht a thíolacadh i ndáil leis an tosaíocht sin d'fhonn nach mbeadh saoradh ann don chlár faoi Airteagal 86.

3. Dearbhaíonn an Coimisiún go gcuirfidh sé forálacha Airteagal 22(7) i bhfeidhm ionas nach gcaillfear cistí faoi dhó i ndáil le spriocanna iomlána gan a bheith bainte amach mar thoradh, i bpáirt de, ar chistí faoi thosaíocht gan a bheith súite a ndóthain. Má shaortar cuid de cheangaltais a ghabhann le clár mar thoradh ar chur i bhfeidhm Airteagal 86 agus Airteagal 88 agus go mbeidh laghdú ar an tacaíocht don tosaíocht dá bharr, nó go mbeidh gannchaiteachas ann ag deireadh an tréimhse chlársceidealaithe i leith an méid sin a leithdháiltear don tosaíocht, déanfar na spriocanna ábhartha a leagtar amach sa chreat feidhmíochta a choigeartú pro-rata chun críocha Airteagal 22 (7) a chur i bhfeidhm.

Ráiteas ón gCoimisiún maidir le téacs comhréitigh faoi tháscairí

Dearbhaíonn an Coimisiún go ndéanfaidh sé a chuid doiciméad treorach maidir le táscairí comhchoiteanna do CFRE, do CSE, don Chiste Comhtháthaithe agus do Chomhar Críochach Eorpach a thabhairt chun críche, i gcomhairle leis na líonraí meastóireachta faoi seach ina gcuimsítear saineolaithe náisiúnta meastóireachta, laistigh de 3 mhí ón dáta a nglacfar n Rialacháin. Sna doiciméid treorach sin, áireofar sainmhínithe ar gach táscaire comhchoiteann agus ar na modheolaíochtaí chun sonraí faoi na táscairí comhchoiteanna a bhailiú agus a thuairisciú.

Ráiteas comhpháirteach ón gComhairle agus ón gCoimisiún maidir le hAirteagal 145(7)

Dearbhaíonn an Chomhairle agus an Coimisiún maidir leis an tagairt don téarma "dlí is infheidhme" i ndáil le measúnú a dhéanamh ar easnaimh thromchúiseacha i bhfeidhmiú éifeachtach na gcóras sin don bhainistiú agus don rialú, go ndéantar, chun críocha Airteagal 145(7) RFC, léirmhínithe ar an dlí sin arna ndéanamh ag Cúirt Bhreithiúnais an Aontais Eorpaigh, ag Cúirt Ghinearálta an Aontais Eorpaigh nó ag an gCoimisiún a áireamh sa tagairt sin, ar léirmhínithe iad atá infheidhme ar an dáta a ndearnadh na dearbhuithe ábhartha bainistíochta, na tuarascálacha bliantúla maidir le rialú agus na tuairimí iniúchta a thíolacadh don Choimisiún.

Ráiteas ón gCoimisiún maidir le céimniú na n-oibríochtaí faoi chláir oibríochtúla de chuid an Bheartais Comhtháthaithe de thréimhse chlársceidealaithe 2007-2013 sa tréimhse chlársceidealaithe 2014-2020

Mar phrionsabal ginearálta, ní mór do na Ballstáit a áirithiú go mbeidh na hoibríochtaí go léir ag feidhmiú, rud a chiallaíonn go mbeidh siad críochnaithe agus in úsáid, faoin am a thíolacfar na doiciméid um dhúnadh d'fhonn a dhearbhú go bhfuil an caiteachas lena mbaineann incháilithe. Meabhraítear gur chóir gach oibríocht a roghnú agus a chur chun feidhme d'fhonn rannchuidiú le cuspóirí cláir agus aise tosaíochta ar leith a bhaint amach.

Is iad na Ballstáit atá freagrach as gach oibríocht a shainiú, lena n-áirítear a raon feidhme, a cuspóirí agus a haschuir. Tugann sé sin an tsolúbthacht is gá do na Ballstáit le hoibríochtaí tacaíochta a roghnú a bheidh ag feidhmiú faoi dheireadh tréimhse chlársceidealaithe.

Go heisceachtúil agus i gcásanna a mbíonn bonn cirt cuí leo, b'fhéidir go mba ghá do na Ballstáit oibríocht roghnaithe a choigeartú toisc nach féidir í a chríochnú faoi dheireadh na tréimhse, lena cur chun feidhme a chéimniú ar feadh dhá thréimhse chlársceidealaithe. Deimhníonn an Coimisiún go bhfuil an tsolúbthacht sin faoi réir na gcoinníollacha atá leagtha síos chun críocha dhúnadh na gclár (treoirlínte maidir le dúnadh na gclár oibríochtúil a glacadh maidir le cúnamh ó Chiste Forbraíochta Réigiúnaí na hEorpa, Ciste Sóisialta na hEorpa agus an Ciste Comhtháthaithe (2007-2013)). I gcás den sórt sin, oibríochtaí ar leith is ea an dá chéim agus cuirfear gach ceann acu chun feidhme faoi na rialacha is infheidhme maidir leis na tréimhsí chlársceidealaithe faoi seach, ach ba cheart an cuspóir foriomlán atá le baint amach tar éis an dá chéim a chur chun feidhme d'fhonn feidhmiú na hoibríochta a áirithiú a leagan amach do gach céim.

Ina theannta sin, féadfaidh an Coimisiún céimniú tionscadal mór a fhormheas i gcás ina meastar gur faide a bheidh an tréimhse chur chun feidhme ná an tréimhse chlársceidealaithe, bíodh sin sa chinneadh lena bhformheastar tionscadal mór nó i leasú air ina dhiaidh sin.

Ráiteas ón gCoimisiún i ndáil le hAirteagal 127 maidir le sampláil neamh-staidrimh

Tugann an Coimisiún dá aire, i ndáil le saincheist na samplála neamh-staidrimh, go bhforáiltear in Airteagal 127(1) nach mór go gcumhdófaí lena leithéid de shampla, 5% ar a laghad de na hoibríochtaí ar dearbhaíodh caiteachas don Choimisiún ina leith i rith na bliana cuntasaíochta agus 10% den chaiteachas a dearbhaíodh don Choimisiún le linn na bliana cuntasaíochta. Tugann sé freisin dá aire go léirítear sa treoir a d'eisigh an Coimisiún ar mhodhanna samplála le haghaidh na n-údarás iniúchóireachta don tréimhse chlársceidealaithe 2007-2013 nár chóir méid an tsampla i gcás samplála neamh-staidrimh a bheith níos lú ná 10% de líon na n-oibríochtaí de ghnáth. Measann an Coimisiún go bhfuil baol ann nach mbeidh an sampla sách ionadaíoch ós rud é go bhféadfaí méid shampla na n-oibríochtaí a laghdú go dtí 5% agus, dá bhrí sin, go mbainfeadh sé d'iontaofacht an iniúchta.

Ráiteas ón gCoimisiún maidir le rátaí comhréidh

Tugann an Coimisiún dá aire gur mian leis na mBallstát go mbunófaí céatadáin ioncaim ar ráta comhréidh do na hearnálacha nó fo-earnálacha laistigh de réimse TFC, an taighde, na forbartha agus nuála, agus na héifeachtachta fuinnimh a luaithe is féidir de bhun Airteagal 61 de Rialachán na bhForálacha Coiteanna. Le bunú rátaí comhréidh, éilítear sonraí stairiúla iontaofa agus ionadaíocha d'fhonn bonn láidir a áirithiú don ráta comhréidh agus chun rioscaí an ró-mhaoinithe a íoslaghdú. Dá thoradh sin, ullmhóidh an Coimisiún an próiseas tairisceana do sheoladh staidéir chun na sonraí is gá ar fud AE a bhailiú agus anailís a dhéanamh orthu gan fanacht go nglacfar an pacáiste reachtaíochta, agus déanfaidh sé an staidéar a phleanáil agus a bhainistiú, agus tiocfaidh sé ar chonclúidí bunaithe ar thorthaí an staidéir ionas go mbeidh sé in ann gníomh tarmligthe a ghlacadh ina leagfar amach na rátaí comhréidh do na hearnálacha nó na fo-earnálacha sin a luaithe is féidir agus faoin 30 Meitheamh 2015 ar a dhéanaí.

Ráiteas ón gCoimisiún maidir le hAirteagal 23

Dearbhaíonn an Coimisiún go n-eiseoidh sé, tráth nach déanaí ná 6 mhí i ndiaidh theacht i bhfeidhm Rialachán na bhForálacha Coiteanna, treoirlínte i dTeachtaireacht ón gCoimisiún ina míneofar conas a bheartaíonn sé a chuirfear i bhfeidhm na forálacha maidir le bearta a nascann éifeachtacht na gCistí ESI le rialachas fónta eacnamaíoch in Airteagal 23 RFC. Cumhdóidh na treoirlínte na gnéithe seo a leanas go háirithe:

— i ndáil le mír 1, an coincheap 'athbhreithniú' agus na cineálacha 'leasuithe' le Comhaontuithe Comhpháirtíochta agus cláir a d'fhéadfadh an Coimisiún a iarraidh mar aon le soiléiriú ar a bhféadfadh a bheith i gceist le 'gníomhaíocht éifeachtach' de réir bhrí mhír 6;

— i ndáil le mír 6, léiriú ar na cúinsí a d'fhéadfadh a bheith ina gcúis le híocaíochtaí a chur ar fionraí, lena n-áirítear critéir a d'fhéadfadh a bheith ábhartha lena chinneadh cé na cláir a d'fhéadfaí a chur ar fionraí nó le leibhéal fhionraí na n-íocaíochtaí a chinneadh.

Ráiteas ón gCoimisiún maidir le leasú a dhéanamh ar chomhaontuithe Comhpháirtíochta agus ar chláir i gcomhthéacs Airteagal 23

Measann an Coimisiún go bhféadfaidh sé, d'ainneoin fhorálacha Airteagal 23 (4) agus (5), barúlacha a thabhairt nuair is gá sin maidir le tograí chun Comhaontuithe Comhpháirtíochta agus cláir arna dtíolacadh ag na Ballstáit de bhun Airteagal 23 (4) a leasú, go háirithe i gcás nach bhfuil siad ag teacht leis an bhfreagra roimh ré ó na Ballstáit sin de bhun Airteagal 23 (3), agus ar aon nós ar bhonn Airteagal 16 agus Airteagal 30. Measann sé go dtéann an spriocdháta trí mhí maidir le glacadh an chinnidh lena bhformheastar na leasuithe ar an gComhaontú Comhpháirtíochta agus na cláir ábhartha a leagtar amach in Airteagal 23 (5) ón dáta ar cuireadh isteach na tograí do leasuithe de bhun mhír 4 ar choinníoll go gcuirfear san áireamh go leordhóthanach leo aon bharúlacha a thug an Coimisiún.

Ráiteas ón gCoimisiún maidir le tionchar an chomhaontaithe ar tháinig na comhreachtóirí air maidir leis an gcúlchiste feidhmíochta agus maidir le leibhéil réamh-mhaoiniúcháin i leith na n-uasteorainneacha íocaíochta

Measann an Coimisiún gur teoranta i gcónaí atá na leithreasuithe breise íocaíochta, a d'fhéadfadh a bheith ag teastáil in 2014-2020, mar thoradh ar na hathruithe a tugadh isteach don chúlchiste feidhmíochta agus don réamh-mhaoiniúchán.

Ba cheart go mbeifí in ann déileáil leis na hiarmhairtí agus dréacht-Rialachán CAI á urramú.

Na luaineachtaí bliantúla ar leibhéal domhanda na n-íocaíochtaí, lena n-áirítear na luaineachtaí sin a tharlóidh mar thoradh ar na hathruithe sin dá dtagraítear, déanfar iad a bhainistiú trí leas a bhaint as an gcorrlach domhanda d'íocaíochtaí agus as na hionstraimí speisialta a chomhaontaítear i ndréacht-Rialachán CAI.

Déanfaidh an Coimisiún dlúthfhaireachán ar an staid agus tíolacfaidh sé a mheastóireacht mar chuid den athbhreithniú lár-théarma.

Ráiteas ó Pharlaimint na hEorpa maidir le hAirteagal 5 a chur i bhfeidhm

Tugann Parlaimint na hEorpa dá haire an fhaisnéis a tharchuir an Uachtaránacht an 19 Nollaig 2012 tar éis díospóireachtaí COREPER inar dhearbhaigh na Ballstáit go raibh sé ar intinn acu aird a thabhairt, a mhéid is féidir, i gcéim ullmhúcháin an chlársceidealaithe, ar phrionsabail an dréachtRialachán lena leagtar síos forálacha comhchoiteanna do Chistí Struchtúracha agus Infheistíochta na hEorpa arb é an dréacht-Rialachán mar a bhí sé tráth ar tarchuireadh an fhaisnéis sin maidir le bloc an chlársceidealaithe straitéisigh lena n-áirítear spiorad agus ábhar phrionsabal na comhpháirtíochta mar a leagtar síos in Airteagal 5 é.

(1) IO L 347, 20.12.2013, lch. 320.